**РЕШЕНИЕ № ПВ –65 -ПР/2014 год.**

**за преценяване на необходимостта от извършване на оценка на въздействието върху околната среда**

**На основание**: чл. 93, ал. 1 и ал. 5 от Закона за опазване на околната среда(ЗООС); чл.7 ал.1 и чл. 8, ал. 1 от *Наредбата за условията и реда за извършване на оценка на въздействието върху околната среда* (Наредба за ОВОС), чл.31 ал. 4 и ал. 6 от Закона за биологичното разнообразие (ЗБР); чл. 40 ал. 3 и ал. 4, във връзка с чл. 2, ал. 1,т.1 от *Наредбата за условията и реда на извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони*(Наредба за ОС), представена писмена документация от Възложителя по Приложение № 2 към чл.6 от Наредбата за ОВОС и по чл.10, ал. 1 и ал.2 от Наредбата за ОС и становище от РЗИ Пловдив

**Р Е Ш И Х**

**да не се извършва** оценка на въздействието върху околната среда за

**инвестиционно предложение: «Предприятие за дълбочинна преработка на царевица» ,** което няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони.

**Mестоположение:** **в имоти № 000478 и № 000479, (стопански двор 3, № 2 ) по плана на с. Куртово Конаре, община «Стамболийски»,**

**Възложител: „МАЛТО” АД,** с. Куртово Конаре, Стопански двор 3, № 2

**Характеристика на инвестиционното предложение**:

Инвестиционното предложение е свързано с изграждане на ново предприятие за дълбочинна преработка на царевица. Капацитетът на предприятието е преработка на 60 т/ден часа суровина -царевица за производство на малтоза и глюкозни сиропи в количество 30 т/ден часа. Малтозата и глюкозните сиропи се използват в различни преработени храни и безалкохолни напитки, сиропи и сладкарски изделия.

Имотите с обща площ от 12,745 дка са урбанизирани, със статут понастоящем – производствена база и животновъдна ферма, собственост на Възложителя.

За обекта ще се използват налична и новоизградена инфраструктура след изпълнение на необходимите връзки:

Пътна – не се предвижда промяна на съществуващата пътна инфраструктура. От североизточната страна на имота има налична пътна връзка.

Водоснабдяване – за технологични и питейни нужди - чрез връзка към водопроводната мрежа на селото и от сондажен кладенец за напояване и измиване на помещенията.

Електроснабдяване – съгласно предварителен договор с «ЕВН-Електроразпределение» - от прилежаща елмрежа.

Заустване на отпадъчните битово-фекални води – в изгребна яма. Отпадните технологични води ще се пречистват и използуват за напояване на зелени площи.

Инвестиционното предложение /ИП/ е в обхвата на т. 6, буква “д“ от Приложение № 2 на Закона за опазване на околната среда / ДВ.бр.91 /2002 год./ и чл.2 ал.1, т. 1 от Наредбата за ОС.

Площадката на ИП **не попада** в границите на защитени зони по смисъла на Закона за биологичното разнообразие /ЗБР/ от мрежата „Натура 2000”. Най-близката защитена зона е „Река Въча Тракия” с код BG0000424 за опазване на природните местообитания и на дивата флора и фауна, приета от МС със Решение № 122/02.03.2007 г. (ДВ бр. 21/2007 г.). Предвид местоположението и характера на инвестиционното предложение, извършената преценка за вероятната степен на отрицателно въздействие определя, че **няма вероятност** от значително отрицателно въздействие върху видовете, предмет на опазване в защитената зона.

**мотиви:**

**I. Характеристика на предлаганото строителство, дейности, технологии: обем, производителност, мащабност , взаимовръзка и кумулиране с други предложения, ползване на природни ресурси, генерирани отпадъци, замърсяване и дискомфорт на околната среда, както и риск от инциденти.**

Сградата на предприятието ще е на един етаж с площ от 4 500 кв. м, като на едно ниво ще са разположени производствено-складовата част, битови помещения за работниците, зона за клиенти, а в югоизточната част е зоната за зареждане на обекта. За производствено-складовата част са отделени 3 760 кв. м. Технологичната схема е следната:

Царевицата ще се доставя изсушена с камиони, приема се в разтоварище и с елеватор се транспортира за съхранение в силоз. От силоза с елеватор царевицата се доставя до работното помещение, където се почиства от камъни, навлажнява се и се смила, като се отделят зародишите и триците. Получената скробяла се смесва с вода, загрява се до определена температура за клейстеризация и с добавка на солна киселина и ензими се озахарява, неутрализира се с натриева основа, след което се обезцветява с активен въглен, филтрува се и се концентрира до желаната гъстота с изпарител. Готовият сироп се съхранява в цистерни и се извозва по заявка до клиенти с автоцистерна. Целият процес ще бъде в затворени кръгове и автоматизиран. Отпадъци от производството няма, тъй като отделените зародиши и трици се използват за приготвяне на фуражи за храна на животни.

Загряването на водата и междинните продукти и отоплението ще става с котел с топлинна мощност мощност до 400 КВт, на гориво природен газ от мрежата на „Сити газ“.

В хода на експлоатация на обекта не се предполага значително замърсяване и дискомфорт на околната среда. При строителството се очаква известно шумово натоварване на околната среда. То ще бъде минимално, локализирано в рамките на ограничен район.

* Не се налага промяна на съществуващата или изграждане на нова пътна инфраструктура.

**II. Местоположение в това число чувствителност на средата, съществуващото ползване на земята, относително наличие на подходящи територии, качеството и регенеративната способност на природните ресурси в района:**

Обектът ще се реализира в урбанизирани имоти, част от стопански двор, с настоящ начин на трайно ползване – производствена база и животновъдна ферма.

* Осъществяването на инвестиционното предложение ще бъде извън границите на защитени зони, съгласно чл. 5 от Закона за биологичното разнообразие и не се очаква да настъпи значително въздействие върху компонентите на околната среда.
* Инвестиционното предложение ще се реализира извън границите на защитени територии, съгласно Закона за защитените територии.
* Не се очаква засягане на качествата и регенеративната способност на природните ресурси в района.

**III. Способността за асимилация на екосистемата в естествената околна среда**:

* Реализацията на инвестиционното предложение няма вероятност да доведе до намаляване числеността и плътността на популациите на видовете, предмет на опазване в защитената зона и до намаляване на благоприятния им природозащитен статус.
* Няма вероятност инвестиционното предложение да доведе до пряко унищожаване, увреждане или фрагментиране на природни местообитания и местообитания на видове, предмет на опазване в най-близката защитена зона „Река Въча Тракия” с код BG 0000424, тъй като намерението ще се осъществи извън границите на зоната.
* Не се очаква генериране на емисии и отпадъци в количества, които да окажат значително отрицателно въздействие върху защитената зона.

**IV. Характеристика на потенциалните въздействия- териториален обхват, засегнато население, включително трансгранични въздействия, същност, големина, комплексност, вероятност, продължителност, честота, обратимост**:

* Териториалния обхват на въздействие в резултат на строителството и експлоатацията на инвестиционното предложение е ограничен и локален в рамките на имота.
* Реализацията на предложението не предполага трансгранично въздействие.
* Въздействието в резултат на експлоатацията на бъдещия обект ще бъде локално и дълготрайно, съгласно срока на експлоатацията му.
* С писмо изх. № 3154/04.06.2014 г. РЗИ- Пловдив е определила липсата на здравен риск при при реализация на инвестиционното намерение.

**V. Обществен интерес към предложението за строителство, дейности или технологии :**

Възложителят е уведомил за своето инвестиционно предложение кметовете на Община „Стамболийски” и с. Куртово Конаре, както и засегнатото население чрез обява на информационно табло. Извършено е уведомяването по реда на чл. 6, ал. 9 от Наредбата за ОВОС. Към момента на издаване на настоящото решение не са изразени устно или депозирани писмено жалби, възражения и становища срещу реализацията на инвестиционното предложение.

**Настоящото Решение се отнася само за конкретно заявеното предложение и в посочения капацитет**.

**Решението не отменя задълженията на Възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи като основание за отпадане на отговорността съгласно действащата нормативна уредба.**

**При промяна на инвестиционното предложение, на Възложителя или на някои от обстоятелствата, при които е било издадено настоящето Решение, Възложителят /новият Възложител/ трябва да уведоми РИОСВ гр. Пловдив до 14 дни след настъпване на измененията.**

**Настоящото Решение губи правно действие, ако в срок 5 години от датата на влизането му в сила не е започнало осъществяването на инвестиционното предложение.**

**Решението може да бъде обжалвано чрез РИОСВ- Пловдив пред Министъра на околната среда и водите и/ или Административен съд– Пловдив в 14-дневен срок от съобщаването му на заинтересованите лица и организации по реда на Административно- процесуалния кодекс.**

**Тамер Бейсимов** ..………… 20.06.2014г.

Директор на Регионална инспекция

по околната среда и водите - Пловдив